**סיפורי גבורה**

**אביחיל ראובן**

אף אחד לא שמע על סיפור הגבורה של אביחיל ראובן, עד שזה הגיע עם ראש הממשלה בנימין נתניהו לנאום בקונגרס בארצות הברית. ואז נודע איזה גיבור הוא.

אביחיל נולד וגדל בקריית גת, בן להורים שעלו מאתיופיה, משפחה עם תשעה ילדים וילדות. כשהיה בכיתה ט' יצא מבית ההורים לישיבה באיתמר ומשם לבית ספר בבקעה והוגדר כנער בסיכון. ובכל זאת, כשהגיע העת להתגייס, החליט אביחיל לעשות הכל כדי להגיע ליחידה מובחרת בצבא. הוא התיש את גורמי הצבא במכתבים ופניות, עד שאפשרו לו להתגייס לגדוד 890 בצנחנים.

ב-7 באוקטובר, כשהבין שמשהו גדול מתרחש, אסף אביחיל את המדים הרטובים מהכביסה, לקח את נשקו האישי וכומתה לזיהוי ויצא לדרך. החברים אמרו לו שהוא משוגע, אבל הוא לא ויתר. כשהגיע לכביש והבין שלא יצליח למצוא טרמפ, החליט לרוץ. והוא רץ בלי לעצור בשבילי השדות שבין קריית מלאכי לאשקלון, עם מדים סחוטים ממים וכשכל הזמן טילים מרחפים למעלה. לאחר שעה של ריצה, עלה לטרמפ של אבא שבא לחפש את הילד שלו בנובה, ולאחר מכן חבר לאנשי צבא והגיע לזיקים.

אביחיל נלחם ללא הפסקה עד ליום ראשון בצהרים. הוא נלחם בזיקים, מחנה יפתח, כפר עזה ובארי. בחודשים שחלפו מאז הקרב סיים ראובן קורס קצינים כמצטיין פלוגתי. המח"ט שפגש בקרבות בזיקים, אל"מ ארז אשל, סיפר על גבורתו של ראובן למפקד בה"ד 1, יהודה ואך, וזה סיפר לראש הממשלה. ראובן הוא כעת מפקד מחלקה בטירונות צנחנים והוא מאמן את חייליו גם בריצות למרחקים ארוכים.

**לינקים לסרטונים רלוונטיים ומידע נוסף**

[**סיפור הגבורה בכתבה במאקו**](https://www.mako.co.il/news-israel/2024_q3/Article-5d146b01c326191027.htm)

[**הקונגרס האמריקאי מריע לאביחיל ראובן**](https://www.facebook.com/watch/?v=1472240470076440)